Taxi Association i kol from gudfala rod kondisen long town
Presiden blong Port Vila Taxi Association i kol long Kavman blong fixim gud ol rod long eria blong Port Vila.
Elton Worwor i talem long VBTC nius se rod problem long Port Vila i mekem ol public land transpot oli safa moa bitim disasta blong COVID-19.
Hemi talem se, “Mifala i faenem aot se rod kondisen long town bae i wan bigfala disasta from bae i bitim COVID-19 espeseli long fanding.”
“Taem i nokat mani, yumi kriatem wan problem blong i damejem ol trak blong mifala,” Mr Worwor i talem.
“Wan pat blong wan trak i kostem bigfala mani mo mi askem blong kavman i fixim ol rod ia.
“Port Vila nao kavman i stap kolektem rod tax long hem bitim ol nara aelan.”
Mr Worwor i talem se hemi gud tinktink we kavman i stap fixim ol rod long ol aelan mbe hemi mas luksave ol rod long town tu.
“Mein sos blong vehicle inkam long Republic blong Vanuatu hemi long Port Vila, from i kat plante bus, taxi mo ol praevaet trak mbe rod i nogud nomo,” hemi talem.
“Sam aelan oli kat kolta long hem, mbe smol namba blong trak nomo oli ron long hem.”
VBTC Nius i andastan se Dipatmen blong Public Works bae i mekem ripea long ol rod ia mbe deit blong oli statem wok i no klia yet.
Media Ofisa blong Public Works Dipatmen, Antoine Malsungai, i talem se fokas blong Ministry blong Infrastructure mo Public Utilities naoia hemi blong fixim ol rod long ol aelan mbe i no long Port Vila.
Hemi talem se i kat wan budjet blong VT 300 million long ripea blong ol rod long Port Vila mbe proces blong hem i long wan yet from ol kampani oli mas bit from ol tender.
“Wok ia bae i sud hapen long manis June mo July long yia ia,” Mr Malsungai i talem.
eng_Latn tpi_Latn tpi_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn